Reddet ut etter en uke i oversvømt gruve
Fire er bekreftet omkomet, melder det statlige nyhetsbyrået Xinhua. Det var ved 17-tiden på ettermiddagen lokal tid mandag 20. juli at et jordskred førte til at gruven arbeiderne jobbet i, ble oversvømt. 15 gruvearbeidere ble innesperret i gruven, som ligger i Hegang i Heilongjiang-provinsen i det nordøstlige Kina . - Det er et rom med luft nede i sjakten, så vi har håp om å finne overlevende, sa Wang Kuiyuan, som er talsperson for redningsarbeidet til Xinhua dagen etter ulykken. Les også:Dette var blant verdens verste gruveulykker Mandag morgen - etter en uke dypt nede i bakken - kunne altså seks overlevende hentes ut. Ifølge Xinhua pågår det fortsatt en redningsaksjon for å hente ut de fem siste arbeiderne. Men nyhetsbyrået melder foreløpig ikke noe om tilstanden til de fem siste. Det er heller ikke meldt noe om tilstanden til de seks som nå er reddet ut i live. Ulykken sist mandag skal ha skjedd mens det foregikk vedlikeholdsarbeid i gruven. Jord- og steinskredet som som førte til oversvømmelsen, kom etter en langvarig periode med kraftig regnvær i området. Kullgruvene i Hegang var også åsted for en svært alvorlig ulykke i 2009, da 104 mennesker ble bekreftet omkommet. Også i 2011 og 2012 var det alvorlige gruveulykker i Kina, begge med over 20 omkomne.
Etter mer enn 150 timer innesperret i den kinesiske kullgruven, kunne seks arbeidere reddes ut mandag morgen.